b'\n_START_ARTICLE_\nTitulin\xc4\x97 ba\xc5\xbeny\xc4\x8dia\n_START_PARAGRAPH_\nTitulin\xc4\x97 ba\xc5\xbeny\xc4\x8dia (lot. Titulus cardinalitius; angl. titular church)\xc2\xa0\xe2\x80\x93 ba\xc5\xbeny\xc4\x8dia Romoje, priskirta ar numatyta priskirti kardinolui kunigui._NEWLINE_Kardinolui kunigui Audriui Ba\xc4\x8dkiui 2001\xc2\xa0m. vasario 21 d. paskirta titulin\xc4\x97 Vie\xc5\xa1paties J\xc4\x97zaus Gimimo ba\xc5\xbeny\xc4\x8dia ir parapija (Chiesa della Nativita di N. S. G. C.), esanti Via Gallia, netoli \xc5\xa0v. Kazimiero lietuvi\xc5\xb3 kolegijos.\n_START_SECTION_\nIstorija\n_START_PARAGRAPH_\nPrad\xc5\xbeioje tai buvo bazilikos, kurioms vadovavo paskirti nuolatiniai presbiteriai, ir kurios buvo tai, kas dabar vadinama parapin\xc4\x97mis ba\xc5\xbeny\xc4\x8diomis. Jos buvo vadinamos tituli ar tituli presbyterales ir skyr\xc4\x97si viena nuo kitos vardais \xc4\xafk\xc5\xabr\xc4\x97j\xc5\xb3 ar savinink\xc5\xb3, kurie jas globojo Ba\xc5\xbeny\xc4\x8dios vardu. Pvz., lot. Titulus Aemilianae, dabar ba\xc5\xbeny\xc4\x8dia Santi Quattro Coronati, vard\xc4\x85 gavo i\xc5\xa1 savo \xc4\xafk\xc5\xabr\xc4\x97jos, kuriai priklaus\xc4\x97 did\xc5\xbeiul\xc4\x97 priemies\xc4\x8dio vila, kurios pamatai lik\xc4\x99 po ba\xc5\xbeny\xc4\x8dia ir kurios pri\xc4\x97mim\xc5\xb3 sal\xc4\x97 tapo ba\xc5\xbenytine bazilika. Seniausias \xc5\xbeinomas tokios Romos ba\xc5\xbeny\xc4\x8dios pamin\xc4\x97jimas yra Atanasijaus veikale \xe2\x80\x9eApologija prie\xc5\xa1 arijonus\xe2\x80\x9c (lot. Apologia contra Arianos), kur minima vyskup\xc5\xb3 taryba, susirinkusi \xe2\x80\x9evietoje, kur presbiteris Vitas surinkdavo savo tikin\xc4\x8diuosius\xe2\x80\x9c._NEWLINE_V a. pabaigoje buvo 25 titulin\xc4\x97s ba\xc5\xbeny\xc4\x8dios, tai minima veikale \xe2\x80\x9eLiber Pontificalis\xe2\x80\x9c. Tas pats skai\xc4\x8dius, tik s\xc4\x85ra\xc5\xa1as skyr\xc4\x97si, buvo minimas 499 ir 595\xc2\xa0m. Romoje vykusi\xc5\xb3 susirinkim\xc5\xb3 ataskaitose. 1120 m. jau buvo minimos 28 tokios ba\xc5\xbeny\xc4\x8dios. \xc5\xa0iais laikais titulini\xc5\xb3 ba\xc5\xbeny\xc4\x8di\xc5\xb3 status\xc4\x85 turi kur kas daugiau Romos ba\xc5\xbeny\xc4\x8di\xc5\xb3._NEWLINE_1059\xc2\xa0m. teis\xc4\x97 rinkti popie\xc5\xbei\xc5\xb3 buvo palikta tik septyni\xc5\xb3 suburbini\xc5\xb3 diecezij\xc5\xb3 vyskupams, titulini\xc5\xb3 ba\xc5\xbeny\xc4\x8di\xc5\xb3 vadovams kunigams ir diakonijoms (angl. deaconry) vadovavusiems dvasininkams. Visi \xc5\xa1ie dvasininkai buvo pavadinti kardinolais. Netrukus po to prasid\xc4\x97jo tradicija dvasininkus ne i\xc5\xa1 Romos skirti kardinolais kunigais be \xc4\xafpareigojimo reziduoti Romoje ir asmeni\xc5\xa1kai b\xc5\xabti atsakingiems u\xc5\xbe ganytoji\xc5\xa1k\xc4\x85 darb\xc4\x85 jiems paskirtose titulin\xc4\x97se ba\xc5\xbeny\xc4\x8diose. \xc5\xa0i tradicija t\xc4\x99siasi ir dabar.\n_START_SECTION_\nDabartin\xc4\x97 situacija\n_START_PARAGRAPH_\nDabar kardinolai kunigai su j\xc5\xb3 titulin\xc4\x97ms ba\xc5\xbeny\xc4\x8diomis susieti gana ne\xc4\xafpareigojan\xc4\x8diais ry\xc5\xa1iais. Ba\xc5\xbeny\xc4\x8diose lentose yra \xc4\xafra\xc5\xa1yti j\xc5\xb3 vardai ir pavaizduoti j\xc5\xb3 herbai. Kardinolai kunigai da\xc5\xbenai kaupia l\xc4\x97\xc5\xa1as savo ba\xc5\xbeny\xc4\x8di\xc5\xb3 palaikymui ir restauravimui, bet nedalyvauja realiame j\xc5\xb3 valdyme._NEWLINE_Dabar yra 143 presbiterin\xc4\x97s titulin\xc4\x97s ba\xc5\xbeny\xc4\x8dios. Pana\xc5\xa1iai kardinolai vyskupai gauna tik garb\xc4\x97s titulus kaip 7 suburbini\xc5\xb3 diecezij\xc5\xb3 vadovai, o kardinolai diakonai\xc2\xa0\xe2\x80\x93 garb\xc4\x97s titulus kaip 69 diakonij\xc5\xb3 ba\xc5\xbeny\xc4\x8di\xc5\xb3 vadovai._NEWLINE_Ryt\xc5\xb3 apeig\xc5\xb3 katalik\xc5\xb3 ba\xc5\xbeny\xc4\x8di\xc5\xb3 patriarchai, kurie tapo kardinolais, yra i\xc5\xa1imtis. Jie neturi titulini\xc5\xb3 ba\xc5\xbeny\xc4\x8di\xc5\xb3, j\xc5\xb3 patriarchijos atstoja j\xc5\xb3 titulines ba\xc5\xbeny\xc4\x8dias. Jie priskiriami kardinol\xc5\xb3 vyskup\xc5\xb3 ordinui. Vyresnumo eil\xc4\x97je jie eina po kardinol\xc5\xb3 vyskup\xc5\xb3, valdan\xc4\x8di\xc5\xb3 septynias suburbines diecezijas, ir prie\xc5\xa1 kardinolus kunigus.\n_START_SECTION_\nDiakonijos\n_START_PARAGRAPH_\nTerminu titulin\xc4\x97 ba\xc5\xbeny\xc4\x8dia kartais laisvai vadinamos ir diakonijos (lot. diaconiae), priskirtos kardinolams diakonams. Prad\xc5\xbeioje tai buvo labdaros institucijos, pirm\xc4\x85 kart\xc4\x85 pamin\xc4\x97tos ry\xc5\xa1ium su popie\xc5\xbeiumi Benediktu II (684\xe2\x80\x93685\xc2\xa0m.). Popie\xc5\xbeius Adrianas I (772\xe2\x80\x93795\xc2\xa0m.) \xc4\xaftvirtino, kad diakonij\xc5\xb3 yra 18, ir \xc5\xa1is skai\xc4\x8dius nekito iki XVI a.'